
Capitolul I

DISPOZIŢII GENERALE 

Articolul 1. Noţiuni principale

În sensul prezentei legi, se definesc următoarele noţiuni principale: 

bugetele unităţilor administrativ-teritoriale - bugetele satelor (comunelor), oraşelor (municipiilor), raioanelor, unităţii teritoriale autonome cu statut juridic special şi bugetul municipiului Chişinău; 

bugetele unităţilor administrativ-teritoriale de nivelul întîi - bugetele locale care reprezintă bugetele satelor (comunelor), oraşelor (municipiilor, cu excepţia municipiului Chişinău); 

bugetele unităţilor administrativ-teritoriale de nivelul al doilea - bugetele raionale, bugetul central al unităţii teritoriale autonome cu statut juridic special şi bugetul municipal Chişinău; 

autoritate reprezentativă şi deliberativă a unităţii administrativ-teritoriale - consiliul local, consiliul raional, Adunarea Populară a unităţii teritoriale autonome cu statut juridic special şi consiliul municipal Chişinău; 

autoritate executivă - primarul unităţii administrativ-teritoriale de nivelul întîi, preşedintele raionului, Guvernatorul şi Comitetul executiv al unităţii teritoriale autonome cu statut juridic special, primarul general al municipiului Chişinău; 

direcţia finanţe - direcţiile finanţe ale unităţii administrativ-teritoriale de nivelul al doilea şi a municipiului Bălţi; 

echilibru bugetar - egalitatea dintre veniturile bugetului şi cheltuielile bugetului; 

deficit bugetar - suma cu care cheltuielile bugetului depăşesc veniturile bugetului; 

excedent bugetar - suma cu care veniturile bugetului depăşesc cheltuielile bugetului; 

normative de defalcări de la veniturile generale de stat - normative procentuale de defalcări de la veniturile generale de stat, stabilite prin prezenta lege pentru bugetele unităţilor administrativ-teritoriale de nivelul al doilea şi pentru bugetul municipal Bălţi sau de consiliile raionale, de Adunarea Populară a unităţii teritoriale autonome cu statut juridic special, de consiliul municipal Bălţi şi consiliul municipal Chişinău pentru bugetele locale şi prin legea bugetară anuală, aprobată de Parlament, pentru unitatea teritorială autonomă Găgăuzia la taxa pe valoarea adăugată la mărfurile produse şi la serviciile prestate de agenţii economici şi la accizele la mărfurile (producţia) supuse accizelor;

transferuri - mijloace financiare alocate, conform prevederilor legale, cu titlu definitiv şi în sumă absolută, de la bugetul de stat la bugetele raionale, bugetul central al unităţii teritoriale autonome cu statut juridic special, bugetul municipal Bălţi şi bugetul municipal Chişinău sau de la bugetele raionale, bugetul central al unităţii teritoriale autonome cu statut juridic special, bugetul municipal Bălţi şi bugetul municipal Chişinău la bugetele locale pentru nivelarea posibilităţilor financiare ale unităţilor administrativ-teritoriale, în scopul asigurării exercitării unor anumite funcţii publice, finanţării domeniilor de activitate, ce sînt în competenţa autorităţilor publice locale, sau în alte scopuri speciale; 

împrumut - mijloace financiare rambursabile, acordate pe un anumit termen (scadenţă), cu calcularea, de regulă, a unei dobînzi, cu respectarea prevederilor legale; 

executor (ordonator) de buget - conducător al autorităţii (instituţiei) publice, împuternicit cu dreptul de a efectua cheltuieli în conformitate cu alocaţiile aprobate; 

mijloace speciale - veniturile instituţiei publice obţinute, în condiţiile autorizate prin acte normative, de la efectuarea lucrărilor şi prestarea serviciilor contra plată, precum şi din donaţiile, sponsorizările şi din alte mijloace băneşti intrate legal în posesia instituţiei publice. 
[Art.1 modificat prin Legea nr.437-XVI din 28.12.2006, în vigoare 01.01.2007]

[Art.1 modificat prin Legea nr.224-XV din 01.07.04, în vigoare 01.01.05] 

 

Articolul 2. Finanţele publice locale 

(1) Finanţele publice locale fac parte integrantă din sistemul finanţelor publice naţionale şi includ: 

1) bugetele raioanelor, constituite din: 

a) bugetul raional, care reprezintă totalitatea veniturilor şi cheltuielilor necesare exercitării funcţiilor ce sînt în competenţa raionului conform legislaţiei şi a funcţiilor suplimentare delegate de Guvern; 

b) bugetele locale - bugetele satelor (comunelor), oraşelor (municipiilor) din componenţa raionului; 

2) bugetul unităţii teritoriale autonome cu statut juridic special, constituit din: 

a) bugetul central al unităţii teritoriale autonome cu statut juridic special, care reprezintă totalitatea veniturilor şi cheltuielilor necesare exercitării funcţiilor ce sînt în competenţa unităţii teritoriale autonome cu statut juridic special conform legislaţiei şi a funcţiilor suplimentare delegate de Guvern; 

b) bugetele locale - bugetele satelor (comunelor), oraşelor (municipiilor) din componenţa unităţii autonome cu statut juridic special; 

3) bugetul municipiului Bălţi, constituit din: 

a) bugetul municipal, care reprezintă totalitatea veniturilor şi cheltuielilor necesare exercitării funcţiilor ce sînt în competenţa municipiului conform legislaţiei şi a funcţiilor suplimentare delegate de Guvern; 

b) bugetele locale - bugetele satelor (comunelor) din componenţa municipiului Bălţi; 

4) bugetul municipiului Chişinău, constituit din: 

a) bugetul municipal, care reprezintă totalitatea veniturilor şi cheltuielilor necesare exercitării funcţiilor ce sînt în competenţa municipiului conform legislaţiei şi a funcţiilor suplimentare delegate de Guvern; 

b) bugetele locale - bugetele satelor (comunelor) şi ale oraşelor din componenţa municipiului Chişinău. 

(2) Bugetul fiecărei unităţi administrativ-teritoriale include bugetele instituţiilor publice finanţate, integral sau parţial, de la bugetul respectiv. 

[Art.2 modificat prin Legea nr.224-XV din 01.07.04, în vigoare 01.01.05] 

 

Articolul 3. Garanţiile autonomiei financiare 

(1) Bugetele unităţilor administrativ-teritoriale, specificate la art.2 alin.(1) din prezenta lege, constituie elemente independente care se elaborează, se aprobă şi se execută în condiţii de autonomie financiară, în conformitate cu prevederile prezentei legi şi ale Legii privind administraţia publică locală. 

(2) Suma veniturilor aprobate (prognozate) şi neîncasate în bugetul unităţii administrativ-teritoriale, precum şi cheltuielile efectuate suplimentar de la bugetul acesteia nu se recuperează de la bugetul de alt nivel. 

(3) Veniturile încasate, în procesul de executare a bugetului, suplimentar la cele aprobate, precum şi economiile de cheltuieli, cu excepţia mijloacelor ce urmează a fi virate conform art.10 alin.(3) din prezenta lege, rămîn la dispoziţia autorităţilor administraţiei publice respective. 

(4) Orice delegare de competenţe suplimentare din partea statului în persoana Guvernului trebuie să fie însoţită de alocarea de resurse financiare, necesare pentru a acoperi costul exerciţiului competenţei delegate. 

(5) Autorităţile administraţiei publice locale urmează a fi consultate în modul corespunzător asupra procedurilor de redistribuire a resurselor ce urmează a fi alocate acestora, precum şi asupra modificărilor operate în legislaţie referitor la funcţionarea sistemului finanţelor publice locale. 

 

Capitolul II

STRUCTURA BUGETELOR UNITĂŢILOR ADMINISTRATIV-TERITORIALE 

Articolul 4. Veniturile bugetelor unităţilor administrativ-teritoriale 

(1) Veniturile bugetelor unităţilor administrativ-teritoriale se constituie din impozite, taxe, alte venituri prevăzute de legislaţie şi se formează din: 

a) venituri proprii ale bugetelor unităţilor administrativ-teritoriale, ce se formează din impozitele şi taxele locale, prevăzute pe fiecare teritoriu în parte, în conformitate cu Codul fiscal şi se virează direct şi integral la bugetele respective; 

b) mijloace speciale; 

c) defalcări, conform normativelor procentuale de la veniturile generale de stat, stabilite prin prezenta lege pentru bugetele unităţilor administrativ-teritoriale de nivelul al doilea şi pentru bugetul municipal Bălţi şi prin legea bugetară anuală, în cotele prevăzute la art.5 alin.(3) pct.2) lit.b) şi d) din prezenta lege. Pentru bugetele locale, aceste normative sînt stabilite anual de consiliul raional, de Adunarea Populară a unităţii teritoriale autonome cu statut juridic special, de consiliul municipal Bălţi şi de consiliul municipal Chişinău;

d) transferuri de la bugetul de stat la bugetele raionale, bugetul central al unităţii teritoriale autonome cu statut juridic special, bugetul municipal Bălţi şi bugetul municipal Chişinău şi transferuri de la bugetele raionale, bugetul central al unităţii teritoriale autonome cu statut juridic special, bugetul municipal Bălţi şi bugetul municipal Chişinău la bugetele locale; 

e) fonduri speciale. 

(2) Veniturile bugetelor satelor (comunelor), oraşelor (municipiilor) din componenţa unităţii teritoriale autonome cu statut juridic special pot include şi defalcări, conform normativelor procentuale stabilite de Adunarea Populară a unităţii teritoriale autonome cu statut juridic special pentru bugetele locale, de la taxa pe valoarea adăugată la mărfurile produse şi la serviciile prestate pe teritoriul unităţii administrativ-teritoriale respective. 

(3) Veniturile bugetelor de orice nivel nu includ împrumuturile acordate din bugetul de stat sau din alt buget, precum şi împrumuturile de la instituţiile financiare şi alţi creditori. 

[Art.4 modificat prin Legea nr.437-XVI din 28.12.2006, în vigoare 01.01.2007]

[Art.4 modificat prin Legea nr.155-XVI din 21.07.05, în vigoare 01.01.06] 

[Art.4 modificat prin Legea nr.224-XV din 01.07.04, în vigoare 01.01.05] 

 

Articolul 5. Repartizarea veniturilor între bugetele unităţilor administrativ-teritoriale 

(1) Veniturile bugetelor satelor (comunelor), oraşelor (municipiilor, cu excepţia municipiilor Bălţi şi Chişinău) se formează din: 

1) încasări directe şi integrale ale următoarelor tipuri de impozite, taxe şi alte venituri: administrativ-teritoriale, conform legislaţiei; 

a) impozitele şi taxele locale aplicate, în conformitate cu legislaţia, de către consiliile locale; 

b) impozitul privat (conform apartenenţei patrimoniului); 

c) taxa pentru eliberarea de către autorităţile administraţiei publice locale de nivelul al doilea a licenţelor pentru practicarea anumitor genuri de activitate şi a autorizaţiilor, conform legislaţiei; 

d) taxa pentru patenta de întreprinzător în partea ce revine bugetelor locale; 

e) încasări din arenda terenurilor şi locaţiunea bunurilor domeniului privat al unităţii administrativ-teritoriale; 

f) impozitul pe bunurile imobiliare;

g) alte venituri prevăzute de legislaţie; 

2) defalcări de la următoarele tipuri de venituri generale de stat: 

a) impozitul pe venitul persoanelor juridice din teritoriul unităţii administrativ-teritoriale respective; 

b) impozitul pe venitul persoanelor fizice; 

3) transferuri de la bugetul unităţii administrativ-teritoriale de nivelul al doilea şi de la bugetul municipal Bălţi, prevăzute la art.10 şi art.11 din prezenta lege; 

4) mijloace speciale; 

5) fonduri speciale. 

(2) Veniturile bugetelor raionale se formează din: 

1) încasări directe şi integrale ale următoarelor tipuri de impozite, taxe şi alte venituri: 

a) impozitul pe venitul persoanelor fizice; 

b) taxele pentru resursele naturale; 

c) impozitul privat (conform apartenenţei patrimoniului); 

d) plata pentru perfectarea actelor notariale de către secretarul consiliului raional; 

e) alte venituri prevăzute de legislaţie; 

2) defalcări de la următoarele tipuri de venituri generale de stat: 

a) impozitul pe venitul persoanelor juridice din teritoriul unităţii administrativ-teritoriale respective - 100%; 

b) taxa pentru folosirea drumurilor de către autovehiculele înmatriculate în Republica Moldova - 50%; 

3) transferuri de la bugetul de stat prevăzute la art.10 şi art.11 din prezenta lege; 

4) mijloace speciale; 

5) fonduri speciale. 

(3) Veniturile bugetului central al unităţii teritoriale autonome cu statut juridic special se formează din: 

1) încasări directe şi integrale ale următoarelor tipuri de impozite, taxe şi alte venituri: 

a) impozitul pe venitul persoanelor fizice; 

b) taxele pentru resursele naturale; 

c) impozitul privat (conform apartenenţei patrimoniului); 

d) alte venituri prevăzute de legislaţie; 

2) defalcări de la următoarele tipuri de venituri generale de stat: 

a) impozitul pe venitul persoanelor juridice din teritoriul unităţii teritoriale autonome cu statut juridic special - 100%; 

b) taxa pe valoarea adăugată la mărfurile produse şi la serviciile prestate pe teritoriul unităţii teritoriale autonome cu statut juridic special - cel puţin 10%; 

c) taxa pentru folosirea drumurilor de către autovehiculele înmatriculate în Republica Moldova - 50%; 

d) accizele la mărfurile (producţia) supuse accizelor, fabricate pe teritoriul unităţii teritoriale autonome cu statut juridic special - cel puţin 50%; 

3) transferuri de la bugetul de stat prevăzute la art.10 şi art.11 din prezenta lege; 

4) mijloace speciale; 

5) fonduri speciale. 

(4) Veniturile bugetului municipal Bălţi şi bugetului municipal Chişinău se formează din: 

1) încasări directe şi integrale ale următoarelor tipuri de impozite, taxe şi alte venituri: 

a) impozitul pe venitul persoanelor fizice; 

b) impozitul pe bunurile imobiliare; 

c) taxele pentru resursele naturale; 

d) veniturile din vînzarea terenurilor ce aparţin domeniului privat al municipiului Chişinău şi municipiului Bălţi, conform legislaţiei; 

e) impozitele şi taxele locale aplicate, în conformitate cu legislaţia, de către consiliul municipal; 

f) impozitul privat (conform apartenenţei patrimoniului); 

g) încasările din vînzarea bunurilor confiscate (conform apartenenţei patrimoniului); 

h) taxa pentru eliberarea licenţelor pentru practicarea anumitor genuri de activitate şi a autorizaţiilor, conform legislaţiei; 

i) taxa pentru patenta de întreprinzător în partea ce revine bugetului municipal respectiv; 

j) alte venituri prevăzute de legislaţie; 

2) defalcări de la următoarele tipuri de venituri generale de stat: 

a) impozitul pe venitul persoanelor juridice din teritoriul unităţii administrativ-teritoriale respective - 50%; 

b) taxa pentru folosirea drumurilor de către autovehiculele înmatriculate în Republica Moldova - 50%; 

3) transferuri de la bugetul de stat prevăzute la art.10 şi art.11 din prezenta lege; 

4) mijloace speciale; 

5) fonduri speciale. 

[Art.5 modificat prin Legea nr.437-XVI din 28.12.2006, în vigoare 01.01.2007]

[Art.5 modificat prin Legea nr.318-XVI din 02.11.2006, în vigoare 01.01.2007]    

[Art.5 modificat prin Legea nr.361-XVI din 23.12.05, în vigoare 01.01.06] 

[Art.5 modificat prin Legea nr.154-XVI din 21.07.05, în vigoare 01.01.06] 

[Art.5 modificat prin Legea nr.224-XV din 01.07.04, în vigoare 01.01.05] 

[Art.5 modificat prin Legea nr.391-XV din 25.11.04, în vigoare 17.12.04] 

 

Articolul 6. Mijloacele speciale ale instituţiilor publice 

(1) Mijloacele speciale ale instituţiilor publice se includ în bugetele respective, se consideră venituri şi sînt direcţionate pentru cheltuielile legate de desfăşurarea activităţii statutare a acestor instituţii, în conformitate cu principiile şi regulile de elaborare, aprobare şi executare a bugetelor corespunzătoare. 

(2) Nomenclatorul lucrărilor şi serviciilor contra plată, efectuate şi prestate de instituţiile publice, şi mărimea taxelor la servicii, precum şi modul şi direcţiile de utilizare a mijloacelor speciale pe tipuri se stabilesc de către autorităţile administraţiei publice locale, conform competenţei lor. 

(3) Mijloacele speciale, acumulate de către instituţia publică suplimentar la volumul de venituri aprobate, pot fi utilizate de aceasta prin decizia autorităţii reprezentative şi deliberative respective. 

(4) Excedentele de mijloace speciale la finele anului bugetar sînt accesibile spre utilizare, în aceleaşi scopuri, pentru anul bugetar următor, dacă actele normative nu prevăd altfel. 

[Art.6 în redacţia Legii nr.224-XV din 01.07.04, în vigoare 01.01.05] 

 

Articolul 7. Cheltuielile bugetelor unităţilor administrativ-teritoriale 

(1) În bugetele unităţilor administrativ-teritoriale se prevăd alocaţii necesare asigurării funcţionării instituţiilor publice şi serviciilor publice din unitatea administrativ-teritorială respectivă. 

(2) Cheltuielile anuale ale bugetelor unităţilor administrativ-teritoriale se aprobă de autoritatea reprezentativă şi deliberativă respectivă numai în limita resurselor financiare disponibile. Această prevedere nu are efect în cazul angajării împrumuturilor prevăzute la art.14 din prezenta lege. 

(3) Cheltuielile aprobate (rectificate pe parcursul anului bugetar) în bugetele unităţilor administrativ-teritoriale reprezintă limite maxime care nu pot fi depăşite. Contractarea de lucrări, servicii, bunuri materiale şi efectuarea de cheltuieli se realizează de către executorii (ordonatorii) de buget doar cu respectarea prevederilor legale şi în cadrul limitelor aprobate (rectificate). 

(4) Autorităţile reprezentative şi deliberative ale unităţilor administrativ-teritoriale sînt responsabile de stabilirea caracterului prioritar al cheltuielilor bugetului unităţii respective. 

 

Articolul 8. Delimitarea competenţelor în efectuarea cheltuielilor publice 

(1) Competenţele în ceea ce priveşte efectuarea cheltuielilor publice sînt delimitate între bugetele unităţilor administrativ-teritoriale în temeiul Legii privind administraţia publică locală. 

(2) De la bugetele satelor (comunelor), oraşelor (municipiilor, cu excepţia municipiilor Bălţi şi Chişinău) sînt finanţate cheltuielile ce ţin de: 

1) amenajarea teritoriului şi urbanistică; 

2) construcţia şi întreţinerea, în limitele localităţii, a drumurilor, străzilor, podurilor locale; 

3) construcţia, întreţinerea şi exploatarea sistemelor de alimentare cu apă, de canalizare, de epurare a apei, salubrizarea localităţii, gestionarea deşeurilor de producţie şi menajere; 

4) acordarea de asistenţă socială populaţiei, inclusiv protecţia tinerei familii şi familiilor cu mulţi copii, a mamei şi a drepturilor copilului, a persoanelor în etate şi a solitarilor, în partea ce nu intră în competenţa altor autorităţi; 

5) întreţinerea instituţiilor de învăţămînt preşcolar, primar, gimnazial, mediu de cultură generală, liceal şi complementar (extraşcolar), altor instituţii de învăţămînt care deservesc populaţia localităţii respective; 

6) întreţinerea instituţiilor de cultură şi desfăşurarea activităţilor publice în domeniul culturii (căminelor şi caselor de cultură, altor aşezăminte de culturalizare); 

7) întreţinerea bibliotecilor şi muzeelor; 

8) cultura fizică şi sport; 

9) apărarea împotriva incendiilor; 

10) întreţinerea parcurilor şi a spaţiilor verzi, a cimitirelor; 

11) înfăptuirea unor măsuri privind activitatea administrativ- militară conform legislaţiei; 

12) executarea hotărîrilor judecătoreşti prin care autoritatea administraţiei publice locale este obligată să efectueze anumite plăţi; 

13) activitatea autorităţii executive; 

14) întreţinerea altor instituţii şi desfăşurarea altor activităţi atribuite, conform legislaţiei, autorităţilor administraţiei publice locale de nivelul întîi. 

(3) Cheltuielile pentru retribuirea muncii, contribuţiile de asigurări sociale de stat obligatorii la bugetul asigurărilor sociale de stat şi primele de asigurare obligatorie de asistenţă medicală pentru angajaţii instituţiilor specificate la alin.(2) pct.5), cu excepţia instituţiilor complementare (extraşcolare), specificate la alin.(2) pct.6) şi pct.7) din prezentul articol, cu excepţia muzeelor, se efectuează din contul transferurilor cu destinaţie specială către bugetele locale de la bugetul unităţii administrativ-teritoriale de nivelul al doilea. 

(4) De la bugetele raionale sînt finanţate cheltuielile ce ţin de: 

1) construcţia şi întreţinerea drumurilor de interes raional; 

2) construcţia obiectivelor publice de interes raional; 

3) întreţinerea instituţiilor de învăţămînt liceal, cu excepţia celor de competenţa unităţilor administrativ-teritoriale de nivelul întîi, instituţiilor de învăţămînt secundar profesional, şcolilor- internat, gimnaziilor-internat cu regim special, activitatea metodică în domeniul învăţămîntului, precum şi de alte activităţi şi instituţii care deservesc populaţia unităţii administrativ-teritoriale respective; 

4) acordarea de asistenţă socială şi întreţinerea instituţiilor din domeniul asistenţei sociale; 

5) coordonarea şi desfăşurarea activităţilor sportive şi a altor activităţi pentru tineret; 

6) întreţinerea teatrelor, televiziunii publice locale; 

7) asigurarea ordinii publice; 

8) coordonarea, organizarea şi supravegherea, în limitele competenţei, a activităţilor administrativ-militare; 

9) executarea hotărîrilor judecătoreşti prin care autoritatea administraţiei publice locale este obligată să efectueze anumite plăţi; 

10) activitatea autorităţii executive şi a direcţiilor subordonate consiliului raional respectiv; 

11) întreţinerea altor instituţii şi desfăşurarea altor activităţi atribuite, conform legislaţiei, autorităţilor administraţiei publice ale raioanelor. 

(5) De la bugetul central al unităţii teritoriale autonome cu statut juridic special sînt finanţate cheltuielile ce ţin de: 

1) construcţia şi întreţinerea drumurilor pentru unitatea teritorială autonomă cu statut juridic special; 

2) construcţia obiectivelor publice pentru unitatea teritorială autonomă cu statut juridic special; 

3) întreţinerea instituţiilor de învăţămînt liceal, cu excepţia celor de competenţa unităţilor administrativ-teritoriale de nivelul întîi, instituţiilor de învăţămînt secundar profesional, şcolilor- internat, gimnaziilor-internat cu regim special, activitatea metodică în domeniul învăţămîntului, precum şi de alte activităţi şi instituţii care deservesc populaţia unităţii administrativ-teritoriale respective; 

4) acordarea de asistenţă socială şi întreţinerea instituţiilor din domeniul asistenţei sociale; 

5) coordonarea şi desfăşurarea activităţilor sportive şi a altor activităţi pentru tineret; 

6) întreţinerea teatrelor, televiziunii publice locale; 

7) asigurarea ordinii publice; 

8) coordonarea, organizarea şi supravegherea, în limitele competenţei, a activităţilor administrativ-militare; 

9) executarea hotărîrilor judecătoreşti prin care autoritatea administraţiei publice locale este obligată să efectueze anumite plăţi; 

10) activitatea autorităţii executive şi a direcţiilor subordonate autorităţii reprezentative şi deliberative respective; 

11) întreţinerea altor instituţii şi desfăşurarea altor activităţi atribuite, conform legislaţiei, unităţii teritoriale autonome cu statut juridic special. 

(6) De la bugetul municipal Bălţi şi bugetul municipal Chişinău sînt finanţate cheltuielile ce ţin de: 

1) amenajarea teritoriului şi urbanistică; 

2) construcţia şi întreţinerea, în limitele localităţii, a drumurilor, străzilor şi podurilor; 

3) construcţia obiectivelor publice de interes municipal; 

4) construcţia, întreţinerea şi exploatarea sistemelor de alimentare cu apă, de canalizare, de epurare a apei, salubrizarea localităţii; 

5) acordarea de asistenţă socială populaţiei, inclusiv protecţia tinerei familii şi a familiilor cu mulţi copii, a mamei şi a drepturilor copilului, a persoanelor în etate şi a solitarilor şi întreţinerea instituţiilor din domeniul asistenţei sociale, în partea ce nu intră în competenţa altor autorităţi; 

6) construcţia de locuinţe pentru păturile socialmente vulnerabile ale populaţiei şi pentru alte categorii de locuitori prevăzute de legislaţia în vigoare, exploatarea fondului locativ municipal; 

7) întreţinerea instituţiilor de învăţămînt preşcolar, primar, gimnazial, mediu de cultură generală, liceal şi complementar (extraşcolar), instituţiilor de învăţămînt secundar profesional, şcolilor-internat, gimnaziilor-internat cu regim special, activitatea metodică în domeniul învăţămîntului, precum şi de alte activităţi şi instituţii care deservesc populaţia unităţii administrativ-teritoriale respective; 

8) întreţinerea instituţiilor de cultură şi desfăşurarea activităţilor publice în domeniul culturii (căminelor şi caselor de cultură, altor aşezăminte de culturalizare); 

9) întreţinerea bibliotecilor şi muzeelor; 

10) cultura fizică şi sport; 

11) apărarea împotriva incendiilor; 

12) întreţinerea cimitirelor; 

13) întreţinerea expoziţiilor, teatrelor, televiziunii publice; 

14) asigurarea ordinii publice; 

15) coordonarea, organizarea şi supravegherea, în limitele competenţei, a activităţilor administrativ-militare; 

16) executarea hotărîrilor judecătoreşti prin care autoritatea administraţiei publice locale este obligată să efectueze anumite plăţi; 

17) activitatea autorităţii executive a municipiului şi a direcţiilor subordonate autorităţilor reprezentative şi deliberative respective; 

18) întreţinerea altor instituţii şi desfăşurarea altor activităţi atribuite, conform legislaţiei, autorităţilor administraţiei publice ale municipiilor. 

 

Articolul 9. Transferurile

Pentru asigurarea nivelării bugetare a unităţilor administrativ-teritoriale, prin legea bugetară anuală, de la bugetul de stat pentru bugetele unităţilor administrativ-teritoriale de nivelul al doilea şi bugetul municipal Bălţi se stabilesc următoarele tipuri de transferuri: 

a) transferuri din contul fondului de susţinere financiară a unităţilor administrativ-teritoriale, pentru nivelarea posibilităţilor financiare ale acestora; 

b) transferuri cu destinaţie specială, pentru exercitarea funcţiilor suplimentare delegate de către Guvern. 

 

Articolul 10. Transferuri din contul fondului de susţinere financiară a unităţilor administrativ-teritoriale 

(1) Fondul de susţinere financiară a unităţilor administrativ-teritoriale se formează din: 

a) alocaţiile aprobate anual în bugetul de stat; 

b) defalcările efectuate de către unităţile administrativ-teritoriale ale căror venituri bugetare depăşesc cu 20% nivelul mediu de cheltuieli bugetare pentru un locuitor pe teritoriul respectiv. 

(2) Se stabileşte următoarea modalitate de calculare a transferurilor: 

a) în conformitate cu prevederile art.8 alin.(2), alin.(4), alin.(5) şi alin.(6) din prezenta lege, pentru fiecare grupă de cheltuieli aparte se calculează cheltuielile publice ce revin în medie la un locuitor, care, în anul bugetar următor, conform normelor legale, urmează a fi suportate de către unităţile administrativ-teritoriale (marcate ca c). Cheltuielile bugetare medii pentru un locuitor se calculează anual pentru fiecare grupă de cheltuieli la etapa elaborării prognozei macroeconomice pe anul bugetar următor; 

b) pentru unităţile administrativ-teritoriale care, conform normelor legale, suportă cheltuieli specifice, se aplică coeficientul de corectare a cheltuielilor medii pentru un locuitor (f); 

c) în baza prevederilor art.5 din prezenta lege, cu excepţia taxelor locale, aplicate în condiţiile legii de către consiliile locale, mijloacelor speciale şi transferurilor de la alte bugete, se prognozează baza fiscală a fiecărei unităţi administrativ-teritoriale; 

d) în baza prognozei bazei fiscale, se calculează cota veniturilor ce revin pentru un locuitor din fiecare teritoriu (v); 

e) diferenţa dintre suma cheltuielilor medii pentru un locuitor din fiecare unitate administrativ-teritorială (suma c) şi cota veniturilor pentru un locuitor din teritoriul respectiv constituie suma transferurilor ce revin unui locuitor (t): 

 

t = suma cf-v; 

 

f) înmulţind suma transferurilor ce revin unui locuitor la numărul total de locuitori din teritoriul respectiv (n), se calculează volumul transferurilor pentru fiecare unitate administrativ-teritoriala (T): 

 

T = tn. 

 

(3) Unităţile administrativ-teritoriale în care cota veniturilor, ce revin unui locuitor, depăşeşte suma cheltuielilor medii pentru un locuitor cu 20% (v cu 20%> suma cf) transferă în fondul de susţinere financiară a unităţilor administrativ-teritoriale suma veniturilor ce depăşesc cu 20% necesităţile minime de cheltuieli ale unităţii administrativ-teritoriale respective. 

(4) Sistemul de susţinere financiară a unităţilor administrativ-teritoriale, specificate la alin.(2) şi alin.(3) din prezentul articol, se aplică şi la stabilirea sumei transferurilor de la bugetul unităţii administrativ-teritoriale de nivelul al doilea şi de la bugetul municipal Bălţi la bugetele locale. 

[Art.10 modificat prin Legea nr.224-XV din 01.07.04, în vigoare 01.01.05] 

 

Articolul 11. Transferuri cu destinaţie specială 

(1) Transferurile cu destinaţie specială se prevăd în legea bugetară anuală şi în alte acte normative şi pot fi alocate bugetelor unităţilor administrativ-teritoriale în caz de: 

a) delegare de către Guvern a unor funcţii suplimentare autorităţilor administraţiei publice locale; 

b) adoptare de acte legislative şi alte acte normative a căror aplicare necesită mijloace bugetare suplimentare pentru compensarea unor venituri ratate ale bugetelor unităţilor administrativ-teritoriale, modificarea organizării administrativ-teritoriale etc. 

(2) Transferurile cu destinaţie specială, stipulate la alin.(1) din prezentul articol, utilizate contrar destinaţiei se virează, pînă la sfîrşitul anului bugetar, în mărimea sumei respective în bugetul de la care au fost primite. În cazul în care suma corespunzătoare nu este virată de bugetul respectiv, Ministerul Finanţelor, în baza dării de seamă anuale, este în drept să restabilească forţat la bugetul de stat sumele transferurilor utilizate contrar destinaţiei prin intermediul relaţiilor interbugetare. 

(3) Asupra transferurilor cu destinaţie specială efectuate în conformitate cu art.8 alin.(3) din prezenta lege de la bugetul unităţii administrativ-teritoriale de nivelul al doilea sau de la bugetul municipal Bălţi, utilizate contrar destinaţiei, se extind prevederile alin.(2) din prezentul articol. Restabilirea sumelor transferurilor utilizate contrar destinaţiei se efectuează de către direcţia finanţe. 

 

Articolul 12. Balanţa bugetului 

(1) Bugetele anuale ale unităţilor administrativ-teritoriale nu pot fi aprobate şi executate cu deficit bugetar. 

(2) Prevederea alin.(1) din prezentul articol nu se aplică numai în cazul angajării împrumuturilor prevăzute la art.14 din prezenta lege şi implicării, la finanţarea cheltuielilor, a încasărilor din operaţiunile cu capital (proprietate municipală) şi a soldurilor de mijloace băneşti, constituite în urma executării bugetului în anul precedent. 

(3) Autorităţile administraţiei publice ale unităţilor administrativ-teritoriale sînt obligate să întreprindă toate măsurile necesare pentru menţinerea echilibrului bugetar. 

(4) În cazul în care nu se încasează venituri în mărimea sumei aprobate, autoritatea reprezentativă şi deliberativă respectivă este obligată să reducă cheltuielile ce includ obligaţiile şi plăţile stabilite în scopul încheierii anului cu un buget echilibrat, prin rectificarea bugetului unităţii administrativ-teritoriale respective. 

[Art.12 modificat prin Legea nr.154-XVI din 21.07.05, în vigoare 01.01.06] 

 

Articolul 13. Împrumuturi pentru cheltuieli curente 

(1) Autorităţile executive ale unităţilor administrativ-teritoriale de nivelul al doilea şi ale municipiului Bălţi, în baza deciziilor autorităţilor reprezentative şi deliberative respective, pot angaja împrumuturi pentru cheltuieli curente, cu scadenţă în acelaşi an bugetar, de la bugetul de stat, de la instituţiile financiare şi de la alţi creditori atît din ţară, cît şi de peste hotare. 

(2) Autorităţile executive ale unităţilor administrativ-teritoriale de nivelul întîi, în baza deciziei autorităţilor reprezentative şi deliberative respective, pot angaja împrumuturi pentru cheltuieli curente, cu scadenţă în acelaşi an bugetar, de la bugetul unităţilor administrativ-teritoriale de nivelul al doilea şi de la bugetul municipal Bălti, precum şi de la instituţiile financiare şi de la alţi creditori atît din ţară, cît şi de peste hotare. 

(3) Volumul total al împrumuturilor pentru cheltuieli curente, cu scadenţă în acelaşi an bugetar, nu trebuie să depăşească 5% din totalul veniturilor aprobate (rectificate) ale bugetului unităţii administrativ-teritoriale căreia i se acordă împrumutul, aceasta fiind o condiţie obligatorie pentru angajarea împrumuturilor conform alin.(1) şi (2). 

[Art.13 în redacţia Legii nr.224-XV din 01.07.04, în vigoare 06.08.04] 

 

Articolul 14. Împrumuturi contractate pentru cheltuieli de capital 

(1) Autorităţile executive ale unităţilor administrativ-teritoriale atît de nivelul întîi, cît şi de nivelul al doilea, în baza deciziilor autorităţilor reprezentative şi deliberative respective, au dreptul să contracteze împrumuturi pe termen scurt şi pe termen lung pentru cheltuieli de capital de la instituţiile financiare şi de la alţi creditori atît din ţară, cît şi de peste hotare. 

(2) Autorităţile executive ale unităţilor administrativ-teritoriale de nivelul al doilea şi ale municipiului Bălţi, în baza deciziilor autorităţilor reprezentative şi deliberative respective, au dreptul să acorde autorităţilor administraţiei publice locale de nivelul întîi din subordine garanţii pentru împrumuturi pentru cheltuieli de capital de la instituţiile financiare şi de la alţi creditori atît din ţară, cît şi de peste hotare. 

(3) Autorităţile executive ale unităţilor administrativ-teritoriale de nivelul al doilea şi ale municipiului Bălţi, în baza deciziilor autorităţilor reprezentative şi deliberative respective, sînt în drept să acorde garanţii pentru împrumuturile bancare preferenţiale pentru cheltuieli de capital, eliberate, conform hotărîrilor Parlamentului sau altor acte normative, participanţilor la acţiunile de luptă din Afghanistan, participanţilor la lichidarea consecinţelor avariei de la C.A.E. Cernobîl, membrilor familiilor celor care şi-au pierdut viaţa în urma avariei de la C.A.E. Cernobîl, ale celor care au decedat în urma bolii actinice, ale invalizilor decedaţi, precum şi membrilor familiilor participanţilor la lichidarea urmărilor avariei de la C.A.E. Cernobîl decedaţi, participanţilor la acţiunile de luptă pentru apărarea integrităţii teritoriale şi independenţei Republicii Moldova, membrilor familiilor celor căzuţi în acţiunile de luptă pentru apărarea integrităţii teritoriale şi independenţei Republicii Moldova, cetăţenilor care nu au participat la acţiunile de luptă, însă ale căror case au fost distruse în timpul acestor acţiuni, refugiaţilor, victimelor reabilitate ale represiunilor politice, participanţilor la cel de-al doilea război mondial, persoanelor sinistrate în 1994, precum şi cooperativelor de construcţie a locuinţelor. 

(4) Documentele care se perfectează la contractarea sau garantarea unui împrumut pe termen scurt sau pe termen lung pentru cheltuieli de capital vor include clauze prin care autoritatea executivă a unităţilor administrativ-teritoriale şi autoritatea reprezentativă şi deliberativă respectivă se obligă să ramburseze împrumutul, să plătească dobînzile aferente acestui împrumut (în cazul în care contractul de împrumut prevede achitarea dobînzilor) şi să onoreze garanţia acordată numai din veniturile bugetului respectiv. Contractele care nu conţin astfel de clauze se consideră nule. 

(5) Autorităţile executive ale unităţilor administrativ-teritoriale de nivelul al doilea şi ale municipiului Bălţi, la decizia autorităţilor reprezentative şi deliberative respective şi conform prevederilor Legii nr.199-XIV din 18 noiembrie 1998 cu privire la piaţa valorilor mobiliare, pot contracta, prin emitere de obligaţiuni, împrumuturi pe termen scurt şi pe termen lung pentru cheltuieli de capital. 

(6) Prevederile alin.(1)-(3) şi (5) sînt aplicabile în cazul în care suma totală a datoriilor bugetelor corespunzătoare la împrumuturile deja contractate sau garantate (incluzînd rambursarea sumei de principal şi dobînda aferentă), la împrumuturile care urmează să fie contractate şi la dobînzile aferente acestora, precum şi la împrumuturile care se prevăd a fi garantate şi la dobînzile aferente acestora, nu va depăşi 20% din totalul veniturilor anuale ale bugetelor respective. 

[Art.14 completat prin Legea nr.123-XVI din 11.05.2007, în vigoare 01.06.2007]

[Art.14 completat prin Legea nr.50-XVI din 09.03.06, în vigoare 14.04.06] 

[Art.14 în redacţia Legii nr.224-XV din 01.07.04, în vigoare 06.08.04] 

 

Articolul 15. Garantarea rambursării împrumutului 

(1) Împrumutul reprezintă o obligaţie care urmează a fi onorată din veniturile bugetului unităţii administrativ-teritoriale respective în conformitate cu clauzele contractului de împrumut. 

(2) Guvernul, autoritatea administraţiei publice centrale nu au nici o obligaţie pentru plata mijloacelor conform contractelor de împrumut încheiate de autorităţile administraţiei publice locale, dacă legea nu prevede altfel. Guvernul, autoritatea administraţiei publice centrale nu pot fi invocate drept garanţi ai rambursării datoriei conform contractului de împrumut încheiat de autoritatea administraţiei publice locale. 

 

Articolul 16. Evidenţa împrumuturilor

Direcţia finanţe şi/sau subdiviziunea financiară a unităţilor administrativ-teritoriale ţin registrul împrumuturilor. Aceste împrumuturi se raportează anual prin dările de seamă contabile. 

 

Articolul 17. Inadmisibilitatea acordării împrumuturilor şi garanţiilor pentru împrumuturi

Autorităţile reprezentative şi deliberative, precum şi cele executive ale unităţilor administrativ-teritoriale, nu sînt în drept să acorde împrumuturi sau garanţii pentru împrumuturi persoanelor fizice şi persoanelor juridice, cu excepţia cazurilor specificate la art.13 şi 14 din prezenta lege. 

[Art.17 în redacţia Legii nr.224-XV din 01.07.04, în vigoare 01.01.05] 

[Art.17 completat prin Legea nr.114-XV din 22.04.04, în vigoare 07.05.04] 

 

Articolul 18. Fondurile de rezervă ale autorităţilor administraţiei publice locale 

(1) Autoritatea reprezentativă şi deliberativă a unităţii administrativ-teritoriale poate decide constituirea unui fond de rezervă în mărime de cel mult 2% din volumul cheltuielilor bugetului ei. 

(2) Utilizarea fondului de rezervă se face în baza regulamentului de utilizare a fondurilor de rezervă, aprobat de către autoritatea reprezentativă şi deliberativă respectivă. 

 

Capitolul III

ELABORAREA ŞI APROBAREA BUGETELOR UNITĂŢILOR

ADMINISTRATIV-TERITORIALE 

Articolul 19. Elaborarea bugetelor unităţilor administrativ-teritoriale 

(1) Autorităţile administraţiei publice ale unităţilor administrativ-teritoriale sînt responsabile de elaborarea şi aprobarea bugetelor proprii în baza prevederilor legale şi în conformitate cu clasificaţia bugetară unică. 

(2) Bugetul unităţii administrativ-teritoriale se elaborează de către autoritatea executivă a acesteia, ţinîndu-se cont de următoarele prevederi: 

a) în termenele stabilite de Guvern, Ministerul Finanţelor remite autorităţii executive a unităţii administrativ-teritoriale de nivelul al doilea, a municipiului Bălţi şi direcţiei finanţe respective note metodologice privind prognozele macroeconomice, principiile de bază ale politicii statului în domeniul veniturilor şi cheltuielilor bugetare pe anul(anii) următor(i), prognozele normativelor de defalcări de la veniturile generale de stat în bugetul central al unităţii teritoriale autonome Găgăuzia şi unele momente specifice de calculare a transferurilor ce se prognozează a fi alocate acestor bugete de la bugetul de stat; 

b) în termen de 10 zile după primirea notelor metodologice specificate la lit.a) din prezentul alineat, direcţia finanţe comunică autorităţilor executive ale unităţilor administrativ-teritoriale de nivelul întîi principiile de bază ale politicii statului în domeniul veniturilor şi cheltuielilor bugetare pe anul(anii) următor(i), prognozele normativelor de defalcări de la veniturile generale de stat şi de la impozitul pe bunurile imobiliare la bugetele locale şi momentele specifice de calculare a transferurilor ce se prognozează a fi alocate acestor bugete de la bugetele unităţilor administrativ-teritoriale de nivelul al doilea şi de la bugetul municipal Bălţi; 

c) în termen de 20 de zile după primirea notelor metodologice specificate la lit.b) din prezentul alineat, autorităţile executive ale unităţilor administrativ-teritoriale de nivelul întîi asigură elaborarea prognozei tuturor tipurilor de impozite şi taxe ce urmează a fi colectate în anul(anii) următor(i) în unitatea administrativ-teritorială respectivă, precum şi a proiectului bugetului local, care se prezintă pentru analiză direcţiei finanţe; 

d) în termenele stabilite de Ministerul Finanţelor, direcţiile finanţe depun la Ministerul Finanţelor pentru analiză prognoza tuturor tipurilor de impozite şi taxe ce urmează a fi încasate în anul(anii) următor(i) în unitatea administrativ-teritorială respectivă, precum şi proiectele de bugete ale raioanelor, unităţii teritoriale autonome cu statut juridic special, municipiului Bălţi şi municipiului Chişinău. 

(3) Analiza proiectelor de bugete ale raioanelor, unităţii teritoriale autonome cu statut juridic special, municipiului Bălţi şi municipiului Chişinău are caracter consultativ. Totodată, Ministerul Finanţelor poate cere de la autorităţile executive ale unităţilor administrativ-teritoriale de nivelul al doilea sau ale municipiului Bălţi să modifice proiectele de buget în cazul în care acestea contravin prevederilor legale, principiilor politicii bugetar-fiscale a statului sau unor prevederi specifice pentru anul bugetar următor. 

[Art.19 modificat prin Legea nr.437-XVI din 28.12.2006, în vigoare 01.01.2007]

 

Articolul 20. Examinarea şi aprobarea bugetelor locale 

(1) Autoritatea executivă a unităţii administrativ-teritoriale de nivelul întîi prezintă, printr-o dispoziţie, cel tîrziu la data de 15 noiembrie a anului în curs, proiectul bugetului local pe anul următor spre examinare şi aprobare consiliului local. 

(2) Proiectul bugetului local prezentat spre aprobare consiliului local include: 

a) proiectul deciziei consiliului local privind aprobarea bugetului; 

b) anexele la proiectul deciziei, în care se vor reflecta: 

- veniturile şi cheltuielile prevăzute pentru anul bugetar următor; 

- cotele impozitelor şi taxelor locale ce vor fi încasate în buget; 

- mijloacele speciale preconizate spre încasare de către fiecare instituţie publică; 

- fondurile speciale; 

- efectivul limită al statelor de personal din instituţiile publice finanţate de la buget; 

c) cuantumul fondului de rezervă (fondul de rezervă este utilizat în conformitate cu regulamentul de utilizare a mijloacelor fondului, aprobat în condiţiile art.18 din prezenta lege); 

d) alte date adiţionale elaborării proiectului bugetului; 

e) nota explicativă la proiectul bugetului. 

(3) Consiliul local examinează proiectul bugetului local în două lecturi la un interval de cel mult 5 zile. 

(4) Consiliul local aprobă bugetul local pe anul bugetar următor cel tîrziu la data de 15 decembrie a anului în curs. 

[Art.20 modificat prin Legea nr.224-XV din 01.07.04, în vigoare 01.01.05] 

 

Articolul 21. Examinarea şi aprobarea bugetului unităţii administrativ-teritoriale de nivelul al doilea şi bugetului municipal Bălţi 

(1) Autoritatea executivă a unităţii administrativ-teritoriale de nivelul al doilea şi a municipiului Bălţi, prezintă, printr-o dispoziţie, cel tîrziu la data de 1 noiembrie, proiectul bugetului unităţii administrativ-teritoriale de nivelul al doilea şi proiectul bugetului municipal Bălţi spre examinare şi aprobare autorităţii reprezentative şi deliberative respective. 

(2) Proiectele bugetului unităţii administrativ-teritoriale de nivelul al doilea şi bugetului municipal Bălţi, prezentate spre aprobare autorităţii reprezentative şi deliberative respective, includ: 

a) proiectul deciziei autorităţii reprezentative şi deliberative privind aprobarea bugetului; 

b) anexele la proiectul deciziei, în care se vor reflecta: 

- veniturile şi cheltuielile bugetului respectiv prevăzute pentru anul bugetar următor; 

- normativele defalcărilor de la veniturile generale de stat la bugetele locale; 

- mijloacele speciale preconizate spre încasare de către fiecare instituţie publică; 

- fondurile speciale; 

- transferurile de la bugetul respectiv la bugetele locale; 

- efectivul limită al statelor de personal din instituţiile publice finanţate de la bugetul respectiv; 

c) alte date adiţionale elaborării proiectului bugetului; 

d) nota explicativă la proiectul bugetului. 

(3) Autoritatea reprezentativă şi deliberativă a unităţii administrativ-teritoriale de nivelul al doilea şi a municipiului Bălţi examinează proiectul bugetului respectiv în două lecturi. 

(4) În prima lectură, autoritatea reprezentativă şi deliberativă respectivă audiază şi examinează raportul preşedintelui raionului, Guvernatorului unităţii teritoriale autonome cu statut juridic special, primarului municipiului Bălţi şi primarului general al municipiului Chişinău asupra proiectului bugetului, examinează şi aprobă volumul total al veniturilor şi cheltuielilor bugetului respectiv. 

(5) În lectura a doua, autoritatea reprezentativă şi deliberativă examinează şi aprobă: 

a) structura veniturilor; 

b) cheltuielile, structura şi destinaţia lor; 

c) balanţa bugetului şi sursele de finanţare; 

d) normativele defalcărilor de la veniturile generale de stat la bugetele locale; 

e) transferurile de la bugetul respectiv la bugetele locale; 

f) cuantumul fondului de rezervă (fondul de rezervă este utilizat în conformitate cu regulamentul de utilizare a mijloacelor fondului aprobat în condiţiile art.18 din prezenta lege); 

g) fondurile speciale; 

h) cheltuielile care vor fi finanţate în mod prioritar; 

i) efectivul limită al statelor de personal din instituţiile publice finanţate de la bugetul respectiv; 

j) alte date adiţionale elaborării proiectului bugetului; 

k) nota explicativă la proiectul bugetului. 

(6) Autoritatea reprezentativă şi deliberativă a unităţii administrativ-teritoriale de nivelul al doilea şi a municipiului Bălţi aprobă bugetele respective pe anul bugetar următor cel tîrziu la data de 10 decembrie a anului în curs. 

[Art.21 modificat prin Legea nr.437-XVI din 28.12.2006, în vigoare 01.01.2007]

[Art.21 modificat prin Legea nr.224-XV din 01.07.04, în vigoare 01.01.05] 

 

Articolul 22. Publicitatea bugetelor unităţilor administrativ-teritoriale

Bugetele unităţilor administrativ-teritoriale, aprobate de către autorităţile reprezentative şi deliberative respective, şi rectificările la aceste bugete sînt date publicităţii în mod obligatoriu. 

 

Articolul 23. Acţiuni în cazul neaprobării bugetului unităţii administrativ-teritoriale 

(1) Dacă bugetul unităţii administrativ-teritoriale nu este aprobat pînă la începutul anului bugetar, efectuarea defalcărilor de la veniturile generale de stat, de la impozitul pe bunurile imobiliare (pentru unităţile administrativ-teritoriale de nivelul întîi) şi a transferurilor la bugetul respectiv se suspendă pînă la aprobarea bugetului. 

(2) Dacă bugetul unităţii administrativ-teritoriale nu este aprobat pînă la data de 31 decembrie, finanţarea cheltuielilor se efectuează lunar proporţional mărimii de 1/12 parte din suma cheltuielilor, conform clasificaţiei bugetare pe anul bugetar precedent, în limita resurselor financiare disponibile, pînă la aprobarea noului buget. 

 

Articolul 24. Corelarea bugetelor unităţilor administrativ-teritoriale cu legea bugetară anuală 

(1) În termen de cel mult 30 de zile de la data publicării legii bugetului pe anul respectiv, autoritatea reprezentativă şi deliberativă a unităţii administrativ-teritoriale aduce bugetul aprobat în concordanţă cu prevederile legii menţionate. 

(2) În caz de nerespectare a prevederilor alin.(1) din prezentul articol, efectuarea defalcărilor de la veniturile generale de stat, de la impozitul pe bunurile imobiliare (pentru unităţile administrativ-teritoriale de nivelul întîi) şi a transferurilor la bugetele unităţilor administrativ-teritoriale respective se suspendă. 

 

Articolul 25. Repartizarea pe luni a veniturilor şi a cheltuielilor bugetelor unităţilor administrativ-teritoriale 

(1) În termen de 5 zile de la aprobarea bugetului local, subdiviziunea financiară a unităţii administrativ-teritoriale de nivelul întîi solicită de la toate instituţiile publice finanţate de la bugetul local propuneri de repartizare pe luni a cheltuielilor aprobate în buget pentru instituţia respectiva şi a veniturilor ei provenite din executarea lucrărilor, prestarea serviciilor sau din desfăşurarea contra plată a altor activităţi şi generalizează propunerile primite. 

(2) În termen de pînă la data de 20 decembrie, autoritatea executivă a unităţii administrativ-teritoriale aprobă repartizarea pe luni a veniturilor şi cheltuielilor bugetului local conform clasificaţiei bugetare. 

(3) În termen de 10 zile de la aprobarea bugetului unităţii administrativ-teritoriale de nivelul al doilea şi a bugetului municipal Bălţi, direcţia finanţe respectivă: 

a) solicită de la instituţiile publice finanţate de la bugetele menţionate propuneri de repartizare pe luni a cheltuielilor aprobate în buget pentru instituţia respectivă şi a veniturilor ei provenite din executarea lucrărilor, prestarea serviciilor sau desfăşurarea contra plată a altor activităţi; 

b) întocmeşte repartizarea pe luni a veniturilor prevăzute pentru încasare în bugetele menţionate; 

c) întocmeşte repartizarea pe luni a transferurilor la bugetele locale, prevăzute în aceste bugete. 

(4) În termen de pînă la data de 25 decembrie, preşedintele raionului, Guvernatorul unităţii teritoriale autonome cu statut juridic special, primarul municipiului Bălţi şi primarul general al municipiului Chişinău aprobă repartizarea pe luni a veniturilor şi cheltuielilor bugetului respectiv conform clasificaţiei bugetare. 

(5) În termen de pînă la data de 25 decembrie, autoritatea executivă a unităţii administrativ-teritoriale de nivelul întîi remite direcţiei finanţe repartizarea pe luni a veniturilor şi cheltuielilor bugetului local conform clasificaţiei bugetare. 

(6) Direcţia finanţe, pe baza repartizării pe luni a veniturilor şi cheltuielilor bugetelor locale, a bugetelor unităţilor administrativ-teritoriale de nivelul al doilea, întocmesc totalizări ale repartizărilor pe luni ale veniturilor şi cheltuielilor bugetelor raioanelor, bugetului unităţii teritoriale autonome cu statut juridic special, bugetului municipiului Bălţi şi bugetului municipiului Chişinău şi, pînă la 1 ianuarie, le depun la Ministerul Finanţelor. 

 

Articolul 26. Prezentarea bugetelor aprobate 

(1) După aprobarea bugetului local, autoritatea executivă a unităţii administrativ-teritoriale de nivelul întîi prezintă la direcţia finanţe respectivă o copie a deciziei privind aprobarea bugetului, legalizată de secretarul autorităţii reprezentative şi deliberative respective. 

(2) În termenele stabilite de Ministerul Finanţelor, direcţia finanţe prezintă ministerului bugetul raionului, bugetul unităţii teritoriale autonome cu statut juridic special, bugetul municipiului Bălţi şi bugetul municipiului Chişinău pentru a fi incluse în bugetul public naţional. 

[Art.26 modificat prin Legea nr.154-XVI din 21.07.05, în vigoare 23.09.05] 

 

Articolul 27. Rectificarea bugetelor unităţilor administrativ-teritoriale 

(1) Autorităţile executive ale unităţilor administrativ-teritoriale înaintează autorităţilor reprezentative şi deliberative respective propuneri privind rectificarea bugetelor aprobate, după caz. 

(2) Rectificarea bugetelor se aprobă de către autorităţile reprezentative şi deliberative ale unităţilor administrativ-teritoriale în cazul în care: 

a) s-a modificat baza fiscală în temeiul prevederilor legale; 

b) a diminuat necesitatea de cheltuieli aprobate în buget; 

c) a apărut necesitatea unor cheltuieli neaprobate în buget. 

(3) Drept surse la rectificarea bugetelor unităţilor administrativ-teritoriale pot servi mijloacele împrumutate pe un termen ce depăşeşte un an, veniturile încasate în bugetele respective, în sume ce depăşesc prevederile anuale, soldurile de mijloace băneşti constituite în urma executării bugetului pentru anul precedent, precum şi donaţiile, sponsorizările şi alte mijloace băneşti intrate legal în posesia instituţiei publice. 

[Art.27 modificat prin Legea nr.154-XVI din 21.07.05, în vigoare 01.01.06] 

[Art.27 modificat prin Legea nr.224-XV din 01.07.04, în vigoare 01.01.05] 

 

Capitolul IV

EXECUŢIA BUGETELOR UNITĂŢILOR ADMINISTRATIV-TERITORIALE 

Articolul 28. Execuţia de casă a bugetelor unităţilor administrativ-teritoriale 

(1) Execuţia de casă a bugetelor unităţilor administrativ-teritoriale se efectuează prin sistemul trezorerial, reflectîndu-se în conturi distincte: 

a) încasările veniturilor în conformitate cu structura clasificaţiei bugetare; 

b) efectuarea de cheltuieli în limita alocaţiilor aprobate şi conform destinaţiei stabilite. 

(2) Sistemul trezorerial prin care se efectuează execuţia de casă a bugetelor unităţilor administrativ-teritoriale şi reglarea decontărilor dintre bugetele de toate nivelurile este reprezentat prin Trezoreria de Stat, formată din Trezoreria Centrală şi trezoreriile teritoriale. 

(3) Ministerul Finanţelor - Trezoreria Centrală, în baza legii bugetare anuale, efectuează alocări de transferuri de la bugetul de stat la bugetele unităţilor administrativ-teritoriale de nivelul al doilea şi la bugetul municipal Bălţi, precum şi defalcări în aceste bugete de la veniturile generale de stat, şi percepe în mod incontestabil din conturile trezoreriale ale bugetelor respective mijloacele băneşti datorate bugetului de stat. 

(4) Trezoreriile teritoriale au următoarele atribuţii: 

a) efectuează, în baza deciziilor autorităţii reprezentative şi deliberative a unităţii administrativ-teritoriale de nivelul al doilea şi a municipiului Bălţi, alocări de transferuri de la bugetul respectiv la bugetele locale, precum şi defalcări în aceste bugete de la veniturile generale de stat şi de la impozitul pe bunurile imobiliare; 

b) asigură execuţia conformă a bugetelor instituţiilor publice finanţate de la bugetul unităţii administrativ-teritoriale de nivelul al doilea sau de la bugetul municipal Bălţi; 

c) asigură execuţia conformă a bugetelor satelor (comunelor), oraşelor (municipiilor), precum şi ale instituţiilor publice finanţate de la aceste bugete din raza de activitate a trezoreriei teritoriale. 

(5) Conturile pentru gestionarea veniturilor şi cheltuielilor bugetelor unităţilor administrativ-teritoriale, precum şi conturile instituţiilor publice finanţate de la aceste bugete pot fi deschise numai în trezoreriile teritoriale respective. 

(6) Metodologia de execuţie a bugetelor unităţilor administrativ-teritoriale prin sistemul trezorerial se elaborează şi se aprobă de către Ministerul Finanţelor în conformitate cu actele normative în vigoare. 

(7) Direcţiile finanţe, în baza deciziilor autorităţii reprezentative şi deliberative a unităţilor administrativ-teritoriale de nivelul al doilea, percep în mod incontestabil din conturile trezoreriale ale unităţilor administrativ-teritoriale de nivelul întîi mijloacele băneşti datorate bugetului unităţilor administrativ-teritoriale de nivelul al doilea. 

[Art.28 modificat prin Legea nr.154-XVI din 21.07.05, în vigoare 23.09.05] 

 

Articolul 29. Rapoartele privind execuţia bugetelor unităţilor administrativ-teritoriale 

(1) Direcţia finanţe şi/sau subdiviziunea financiară a unităţilor administrativ-teritoriale întocmesc rapoarte trimestriale şi anuale privind execuţia bugetelor respective. 

(2) Rapoartele trimestriale se examinează şi se aprobă de către autoritatea executivă respectivă. 

(3) Rapoartele privind mersul execuţiei bugetului unităţii administrativ-teritoriale pe semestrul întîi şi pe 9 luni ale anului în curs se audiază la şedinţa autorităţii reprezentative şi deliberative a unităţii administrativ-teritoriale. 

(4) Raportul anual privind execuţia bugetului unităţii administrativ-teritoriale pe anul de gestiune se aprobă de către autoritatea reprezentativă şi deliberativă cel tîrziu la data de 15 februarie a anului următor anului de gestiune. 

(5) În termenele stabilite de Ministerul Finanţelor, direcţiile finanţe prezintă ministerului rapoarte trimestriale şi anuale privind execuţia bugetelor unităţilor administrativ-teritoriale pentru a fi incluse în raportul privind execuţia bugetului public naţional. 

[Art.29 modificat prin Legea nr.154-XVI din 21.07.05, în vigoare 23.09.05] 

 

Capitolul V

DREPTURILE ŞI RESPONSABILITĂŢILE EXECUTORILOR

(ORDONATORILOR) DE BUGET 

Articolul 30. Executorii (ordonatorii) de buget 

(1) Primarii satelor (comunelor), oraşelor (municipiilor), preşedinţii raioanelor, Guvernatorul unităţii teritoriale autonome cu statut juridic special, primarul general al municipiului Chişinău sînt executori (ordonatori) principali de buget ai bugetelor unităţilor administrativ-teritoriale. 

(2) Conducătorii instituţiilor publice finanţate de la bugetele unităţilor administrativ-teritoriale cu statut de persoană juridică sînt executori (ordonatori) secundari de buget. 

(3) Conducătorii instituţiilor publice finanţate de la bugetele unităţilor administrativ-teritoriale fără statut de persoană juridică, care sînt împuterniciţi să utilizeze mijloacele financiare ce le-au fost repartizate numai pentru necesităţile unităţilor pe care le conduc, sînt executori (ordonatori) terţiari de buget. 

 

Articolul 31. Drepturile executorilor (ordonatorilor) de buget 

(1) Executorii (ordonatorii) principali de buget repartizează alocaţiile, aprobate în bugetele respective, pe unităţile subordonate în raport cu sarcinile acestora, cuprinse în bugete, şi aprobă efectuarea cheltuielilor din bugetele respective cu respectarea dispoziţiilor legale. 

(2) Executorii (ordonatorii) secundari de buget aprobă efectuarea cheltuielilor din bugetele proprii cu respectarea dispoziţiilor legale şi repartizează alocaţiile bugetare aprobate pe unităţile subordonate ai căror conducători sînt ordonatori terţiari de buget. 

(3) Executorii (ordonatorii) terţiari de buget utilizează alocaţiile bugetare, ce le-au fost repartizate, numai pentru necesităţile unităţilor pe care le conduc, potrivit prevederilor din bugetele aprobate şi în condiţiile stabilite prin dispoziţiile legale. 

(4) Executorii (ordonatorii) de buget au obligaţia de a angaja şi utiliza alocaţiile bugetare numai în limita prevederilor şi destinaţiilor aprobate, pentru cheltuieli strict legate de activitatea instituţiilor şi serviciilor publice respective, şi cu respectarea dispoziţiilor legale. 

 

Articolul 32. Responsabilităţile executorilor (ordonatorilor) de buget 

(1) Executorii (ordonatorii) principali de buget sînt responsabili de: 

a) elaborarea proiectului de buget; 

b) încasarea veniturilor conform prevederilor legale; 

c) oportunitatea şi legalitatea angajării şi utilizării alocaţiilor bugetare în limita şi cu destinaţia aprobate în buget; 

d) integritatea bunurilor aflate în administrare; 

e) organizarea şi ţinerea la zi a contabilităţii şi prezentarea la termen a bilanţurilor, dărilor de seamă contabile şi a conturilor de execuţie a bugetului. 

(2) Spre derogare de la alin.(1) lit.b) din prezentul articol, executorul (ordonatorul) principal al bugetului unităţii administrativ-teritoriale de nivelul al doilea, al municipiului Bălţi şi al municipiului Chişinău contribuie la încasarea veniturilor de către organele abilitate cu acest drept. 

(3) Asupra executorilor (ordonatorilor) secundari de buget se extind prevederile alin.(1) lit.a), c), d) şi e) din prezentul articol. 

(4) Asupra executorilor (ordonatorilor) terţiari de buget se extind prevederile alin.(1) lit.d) din prezentul articol. 

 

Articolul 33. Justificarea cheltuielilor bugetare

Cheltuielile bugetare se efectuează numai pe bază de documente justificative, care confirmă angajamentele contractuale, primirea bunurilor materiale, executarea lucrărilor, prestarea serviciilor, plata salariilor şi altor drepturi băneşti, plata obligaţiilor către bugete, precum şi a altor obligaţii. 

 

Articolul 34. Priorităţi în efectuarea cheltuielilor bugetare

Executorii (ordonatorii) principali de buget sînt obligaţi să asigure finanţarea prioritară a instituţiilor de învăţămînt. 

 

Capitolul VI

RESPONSABILITĂŢI ŞI CONTROLUL ASUPRA PROCESULUI DE EXECUŢIE

A BUGETELOR UNITĂŢILOR ADMINISTRATIV-TERITORIALE 

Articolul 35. Responsabilitatea pentru execuţia bugetelor unităţilor administrativ-teritoriale 

(1) Responsabilitatea pentru execuţia bugetelor locale revine primarilor satelor (comunelor), oraşelor (municipiilor). 

(2) Responsabilitatea pentru execuţia bugetului raional revine preşedintelui raionului. 

(3) Responsabilitatea pentru execuţia bugetului central al unităţii teritoriale autonome cu statut juridic special revine Guvernatorului şi Comitetului executiv al acestei unităţi teritoriale. 

(4) Responsabilitatea pentru execuţia bugetului municipal Bălţi revine primarului municipiului Bălţi. 

(5) Responsabilitatea pentru execuţia bugetului municipal Chişinău revine primarului general al municipiului Chişinău. 

(6) Autorităţile executive ale unităţilor administrativ-teritoriale, în condiţiile legislaţiei în vigoare, sînt responsabile de: 

a) corectitudinea şi veridicitatea datelor, indicilor şi altor informaţii în a căror bază a fost elaborat bugetul respectiv; 

b) asigurarea colectării depline şi în termenele stabilite a veniturilor proprii; 

c) utilizarea conform destinaţiei a alocaţiilor bugetare aprobate; 

d) respectarea termenelor de plată a salariilor către angajaţii instituţiilor publice finanţate de la buget şi de plată pentru lucrări, servicii şi bunuri materiale contractate în limitele aprobate în bugetul respectiv. 

(7) Conducătorii instituţiilor publice finanţate de la buget sînt responsabili de respectarea limitelor alocaţiilor bugetare aprobate în devizele de cheltuieli. 

(8) În caz de efectuare de către instituţia publică a unor cheltuieli neprevăzute în deviz, autoritatea executivă respectivă este în drept să nu acopere cheltuielile neasigurate cu suport financiar. 

 

Articolul 36. Controlul financiar 

(1) Ministerul Finanţelor şi/sau direcţia finanţe sînt în drept să efectueze controale tematice privind corectitudinea elaborării şi execuţiei bugetelor unităţilor administrativ-teritoriale. 

(2) Reviziile asupra execuţiei bugetelor unităţilor administrativ-teritoriale se efectuează de către Departamentul control financiar şi revizie de pe lîngă Ministerul Finanţelor, periodic, o dată la doi ani. 

(3) Rezultatele reviziilor execuţiei bugetelor unităţilor administrativ-teritoriale sînt examinate de către autorităţile reprezentative şi deliberative respective, cu adoptarea deciziilor corespunzătoare şi publicarea lor în mod obligatoriu. 

 

Capitolul VII

FONDURILE SPECIALE 

 

Notă: În cuprinsul capitolului, cuvîntul "extrabugetare" se substituie prin cuvîntul "speciale" conform Legii nr.224-XV din 01.07.04, în vigoare 01.01.05 

 

Articolul 37. Fondurile speciale ale unităţilor administrativ-teritoriale 

(1) Autorităţile reprezentative şi deliberative ale unităţilor administrativ-teritoriale pot constitui fonduri speciale pentru susţinerea unor programe de interes local, cu respectarea dispoziţiilor legale. 

(2) Drept surse de constituire a fondurilor speciale pot fi: 

a) depunerile benevole ale persoanelor juridice şi fizice pentru soluţionarea problemelor de interes local; 

b) veniturile provenite din desfăşurarea loteriilor locale, concursurilor şi altor măsuri organizate de autorităţile administraţiei publice. 

(3) Sursele de formare a fondurilor speciale şi destinaţia lor se aprobă de către autorităţile reprezentative şi deliberative ale unităţilor administrativ-teritoriale. Mijloacele obţinute în conformitate cu prezentul articol se virează integral la un cont special al autorităţii administraţiei publice locale în trezorerie. 

(4) Fondurile speciale se includ în bugetele unităţilor administrativ-teritoriale în conformitate cu principiile şi regulile de elaborare, aprobare şi executare a bugetelor respective. 

[Art.37 modificat prin Legea nr.224-XV din 01.07.04, în vigoare 01.01.05] 

 

Capitolul VIII

DISPOZIŢII FINALE ŞI TRANZITORII 

Articolul 38. Intrarea în vigoare a prezentei legi 

(1) Prezenta lege intră în vigoare la data publicării, cu excepţia art.5 alin.(1) pct.2), alin.(2) pct.2) şi alin.(4) pct.2) care se vor pune în aplicare de la data de 1 ianuarie 2004. 

(2) Pînă la data de 1 ianuarie 2004: 

1) veniturile bugetelor satelor (comunelor), oraşelor (municipiilor, cu excepţia municipiilor Bălţi şi Chişinău) se formează din încasările, veniturile şi transferurile prevăzute la art.5 alin.(1) pct.1), 3)-5), precum şi din defalcări de la următoarele tipuri de venituri generale de stat: 

a) impozitul pe venitul persoanelor juridice din unitatea administrativ-teritorială respectivă; 

b) impozitul pe venitul persoanelor fizice; 

c) taxa pe valoarea adăugată la mărfurile produse şi la serviciile prestate pe teritoriul unităţii administrativ-teritoriale respective; 

2) veniturile bugetelor raionale se formează din încasările, veniturile şi transferurile prevăzute la art.5 alin.(2) pct.1), 3)-5), precum şi din defalcări de la următoarele tipuri de venituri generale de stat: 

a) impozitul pe venitul persoanelor juridice din teritoriul unităţii administrativ-teritoriale respective - cel puţin 50%; 

b) taxa pe valoarea adăugată la mărfurile produse şi la serviciile prestate pe teritoriul unităţii administrativ-teritoriale respective - cel puţin 10%; 

c) taxa pentru folosirea drumurilor, percepută de la posesorii mijloacelor de transport înmatriculate în Republica Moldova - cel puţin 50%; 

3) veniturile bugetului municipal Bălţi şi bugetului municipal Chişinău se formează din încasările, veniturile şi transferurile prevăzute la art.5 alin.(4) pct.1), 3) şi 4), precum şi din defalcări de la următoarele tipuri de venituri generale de stat: 

a) impozitul pe venitul persoanelor juridice din teritoriul unităţii administrativ-teritoriale respective - cel puţin 50%; 

b) taxa pe valoarea adăugată la mărfurile produse şi la serviciile prestate pe teritoriul unităţii administrativ-teritoriale respective - cel puţin 10%; 

c) taxa pentru folosirea drumurilor, percepută de la posesorii mijloacelor de transport înmatriculate în Republica Moldova - cel puţin 50%. 

(3) Suplimentar la art.8 alin.(4), pînă la 1 ianuarie 2004, se vor finanţa cheltuieli ce ţin de: 

a) întreţinerea instituţiilor medico-sanitare şi desfăşurarea acţiunilor respective, cu excepţia instituţiilor private; 

b) asigurarea obligatorie de asistenţă medicală efectuată, în condiţiile legii, de către autorităţile administraţiei publice locale în calitate de asigurător al unor categorii de persoane. 

(4) Suplimentar la art.8 alin.(5) şi alin.(6), pînă la 1 ianuarie 2004, se vor finanţa cheltuieli ce ţin de întreţinerea instituţiilor medico-sanitare şi desfăşurarea acţiunilor respective, cu excepţia instituţiilor private. 

 

Articolul 39.
Guvernul, în termen de 3 luni: 

a) va prezenta Parlamentului propuneri privind aducerea legislaţiei în vigoare în concordanţă cu prezenta lege; 

b) va aduce actele sale normative în concordanţă cu prezenta lege. 

 

Articolul 40.
La data publicării prezentei legi, se abrogă Legea nr.491-XIV din 9 iulie 1999 privind finanţele publice locale, cu modificările ulterioare.

